钦定古今图书集成/明伦汇编/氏族典/第311卷 > 《廖用贤尚友录》 > 程元振
## 钦定古今图书集成/明伦汇编/氏族典/第311卷 > 《廖用贤尚友录》 > 程元振

按《唐书程元振传》：“元振，京兆三原人。少以宦人直内
侍省，迁内射生使、飞龙厩副使。张皇后谋立越王，元
振见太子，发其奸，与李辅国助讨难，立太子，是为代
宗。拜右监门卫将军，知内侍省事，封保定县侯，再迁
骠骑大将军邠国公，尽总禁兵。不逾岁，权震天下，在
辅国右，凶决又过之，军中呼‘十郎。元勋既诛斥方帅’”，
繇是携解。广德初，吐蕃、党项内侵，诏集天下兵，无一
士奔命者。敌扣便桥，帝苍黄出居陕。京师陷，贼剽府
库，焚闾衖，萧然为空。于是翰林待诏柳伉上疏言当
斩。元振疏闻，帝顾公议不与，乃下诏尽削元振官爵，
放归田里。帝还，元振自三原衣妇衣，私入京师，舍司
农卿陈景诠家，图不轨。御史劾按，长流溱州，行至江
陵死。